
Personene i Magdalenas døtre:

Solveig – har flyttet til Bergen for å arbeide i Paulines kjolebutikk

Gudrun – er lærerinne på barneskolen i Askøy

Eline – går på sykepleien i Bergen

Pauline – venninne av jentenes mor Magdalena og mor til Carl

Wilhelm – har begynt å studere

Sander – Solveigs far og Magdalenas mann

Magdalena – jentenes mor og gift med Sander

Magnhild – syerske i kjolebutikken og mor til Knut Håkon

Peder – Sanders nevø, arbeider og bor sammen med Sander og familien hans

Åsmund – skolekamerat av Solveig

Asbjørn – onkelen til Jens og mannen Gudrun er glad i

Søren – en sjarmerende danske som ikke snakker helt sant

Rolf Magne – Elines venn




Slik sluttet forrige bok:

Han løfter en hånd og legger den foran øynene. Det er som om han ikke orker å se henne.

Han peker mot døren. – Kom deg ut, no, og la meg få vera i fred, roper han skarpt.

Hun blir stående, enda hun nok sikkert burde ha gått. Men hun greier ikke. Hun står der helt urørlig og bare ser på ham.

– Eg går ikkje, Asbjørn, sier hun stille. – Der du er, der vil eg også vera. Vi skal vera saman om det som er skjedd. Slik er det å vera kjær i nokon.

Hun merker skjelvingen i stemmen sin, men hun viker ikke med blikket.

– Eg vil vera hos deg, sier hun igjen.

Han må høre på henne. Hun vil tvinge ham til å se det fra hennes side. Han skal ikke få sitte der med smerten sin og ropene sine og være så – i egne øyne – hensynsfull at han sparer henne.

Han sparer henne jo ikke. Hun vil ikke spares, og nå får han lytte.

– Eg blir her, eg blir hos deg, gjentar hun. Noe desperat er kommet i blikket hans. Han puster fort og høyt. – Eg sa du skulle gå! roper han. Stemmen hans er hes, men høy.

Så løfter han hodet og setter enda et skarpt blikk i henne.

– Kva vil du med ein som meg? Kva er det du trur du får? roper han høyt.

Stemmen hans er hard, men hun synes likevel å se det sårbare i øynene hans.

Han må høre på henne, tenker hun igjen. Hun nekter å gi opp.

– Asbjørn, begynner hun.

Men han strekker på seg og griper de to stokkene som står ved siden av stolen, og han prøver å reise seg opp.

– Gå! roper han. – Gå no, Gudrun!

Han greier å komme seg opp fra stolen og står og svaier mens han støtter seg til stokkene.

– Kvifor kan du ikkje gjera som eg seier? ber han.

Nei, hun kan ikke det.

Det er både fortvilelse og sinne i stemmen hans. Han puster dypt og stirrer rett på henne.

Hun tar et skritt mot ham, men han løfter den ene stokken og peker mot døren.

– Gå, Gudrun! Gå! Og han prøver å ta et skritt mot henne mens han støtter seg til stokkene. Han greier to skritt, men så vakler han.

Og i det samme mister han balansen helt. Han forsøker å ta et skritt til, men greier ikke å gjenvinne balansen, og han stuper fremover og blir liggende flatt ut på gulvet fremfor henne.

Smellet fra hodet hans da det møter gulvet gir gjenklang i hodet hennes.

Hun stirrer som lamslått på ham der han ligger utstrakt foran henne.

Sjokk og frykt driver gjennom henne.

Gode gud …




1

Gudrun stirrer stivt på han som ligger der utstrakt på gulvet foran henne, og trekker pusten.

Har han slått seg fordervet? Smellet da hodet hans slo i gulvet, henger igjen i henne.

Har han nå skadet seg enda mer?

Er det hennes skyld?

Hun merker at frykten river i henne, men hun tar seg sammen og bøyer seg ned og kneler ved siden av ham.

– Asbjørn!

Stemmen hennes brister.

Hun prøver på nytt.

– Er du skada, Asbjørn?

Hun skal til å legge en hånd på skulderen hans da han løfter hodet og ser på henne.

– Spør du verkeleg om eg er skada? Det er en blanding av ironi og sinne i stemmen hans. Han ser rett på henne. – No ser du korleis det er fatt. Stemmen hans er skarp. – Er det dette du vil ha? nesten roper han. Han vrir på seg for å prøve å komme seg opp, men må gi seg. – Er det ein slik mann du vil ha? roper han igjen.

Hun kneler ved siden av ham. – Asbjørn, eg er glad i deg. Eg bryr meg ikkje om du kan gå eller ikkje, sier hun.

Han snur seg bort. – Hjelp meg opp, sier han hardt.

Hun tar tak i ham og får ham møysommelig opp så han står når han lener seg mot henne.

Han står der og svaier, og han sukker høyt da han må holde et godt tak i henne for ikke å stupe på nytt.

Hun holder ham i et fast grep og fører ham med tilbake til stolen, der hun får ham ned på den så han sitter.

Asbjørn svetter i pannen. Hun vil tørke bort svetten hans, men lar det være. Hun kan kjenne ydmykelsen hans i hele seg. Å vise svakhet er vel det verste han kan tenke seg, og nå har hun sett ham slik.

Å, hvor gjerne hun skulle få ham til å forstå at hans svakhet ikke gjør ham mindre for henne!

Hun blir stående og se på ham. Sinnet hans er borte. Det er mer smerte som preger trekkene hans nå. Han ser sliten ut, og det er noe sårt i blikket hans når han ser på henne.

– Gudrun, no må du då sjå kva mann eg er blitt! Eg har ikke lenger noko å by deg. Eg er ubrukeleg til alt. Stemmen hans er lav. Og da han fortsetter, er det bitterhet i stemmen hans. – Det vil aldri meir bli som det var. Eg vil aldri meir kunna bli den same. Han stopper henne da han ser hun vil si noe. – Eg vil aldri binda deg til meg slik eg er no. Du kan frå no av vita deg løyst ifrå alt som du kan kjenna av forpliktelse.

Hun stirrer på ham. Hvordan skal hun få ham til å forstå?

– Det er ikkje forpliktelse, Asbjørn, det er kjærleik. Du må då vita det!

Hun strekker hånden frem og vil gripe hans, men han skyver den bort.

– Ha respekt, Gudrun, ha respekt for korleis eg kjenner det.

Hun knytter hendene. – Er du ikkje glad i meg lenger? spør hun stille.

Han trekker pusten dypt. – Det er ikkje det det handler om. Kan du ikkje sjå det? Det er noe desperat i stemmen hans.

Nei, hun kan ikke godta det.

Hun ser på ham der han sitter, ser på det kjære ansiktet og på den sterke hånden som slett ikke er skada.

– Du kan mykje enno, sier hun fast.

Han snur seg bort og svarer ikke.

Gudrun kjenner på en hjelpeløshet. Hvordan skal hun få ham til å forstå? Selv om de ikke har gitt bryllupsløftet, så gjelder det for henne fremdeles i gode og vonde dager. For henne er det slik. Kjærligheten er slik.

Hun kjenner fortvilelsen i hele seg. Hun kan ikke godta det slik. Kanskje hun må snu på flisa og prøve en annen inngang til ham.

– Asbjørn … Hun trekker pusten og prøver å fange blikket hans. – Om du ikkje vil vera kjæreste med meg no, så kan vi vel vera venner? Venner treng ein vel alltid, same korleis det er?

Han stirrer på henne. Først sier han ingenting. Det er tydelig at han lar ordene hennes nå inn.

– Kan eg ikkje få vera din venn, ver så snill? Såpass kan du vel gje meg? Eg ber deg ikkje om anna enn vennskap no, tigger hun.

Noe i ansiktet hans forandrer seg. – Greit, sier han og ser på henne. – Om det er nok for deg, så skal vi vel kunna vera venner.

Lettelse renner gjennom henne. Så har hun fått en liten mulighet. Som venn kan hun få møte ham og være sammen med ham. Enn så lenge får hun være fornøyd med det.

– Takk, det er eg glad for, sier hun rolig.

Hun holder tilbake den sterke lettelsen som renner gjennom henne. Det han byr henne nå, er i det minste noe. Om det aldri vil være nok for henne å bare være en venn, så får det være en begynnelse.

– Skal eg finna noko til deg? Treng du noko mat eller drikke?

For første gang ser hun et smil i ansiktet hans.

– Ja takk, eit glas med vatn kunne gjort seg.

Hun nærmest danser til kjøkkenet, finner et glass i skapet og heller i vann til ham.

Det må da være en fremstrakt hånd at han lar henne gjøre noe for seg.

Gudrun gir ham glasset med vann og blir stående og se ham drikke.

Han kikker opp på henne. – Skal du ikkje setja deg ned?

Et gledesblaff farer gjennom henne. Så vil han ha henne her en stund til. Han prøver ikke å bli kvitt henne.

Hun smiler da hun setter seg ned. – Det er godt å få sjå deg, og flott er du no, same kva som er skjedd, sier hun og prøver å holde stemningen lett.

Han svarer ikke, men begynner i stedet å fortelle om tiden etter ulykken, om frykten for å bli liggende til sengs resten av livet.

– No veit eg i alle fall at eg vil kunne koma meg såpass at eg kan gjera ørlite arbeid med tida. Eg trur ikkje eg hadde greid det om eg ikkje hadde den tanken. Så lukker ansiktet hans seg. – Men noko til mann bli eg aldri meir.

Hun ser på ham og tenker at han er så visst mann nok for henne. Bare det at han lever, at han er her i stua hjemme hos seg, og at hun får møte ham, det er nok. Kunne han bare forstå det.

Katten går mot døren og vil ut. Gudrun går bort til døren og lukker den opp for ham, og han spretter ut.

– Eg sette neimen ikkje nok pris på det, då eg sjøl kunne spretta rundt som katten, sier Asbjørn med et sukk. Han er stille mens han ser henne gå tilbake til stolen. – Ein set ikkje pris på det ein har før ein ikkje har det lenger.

Han er alvorlig nå og bare sitter der og stirrer.

Gudrun vil si noe, men vet ikke hva hun skal si. Hun visste sannelig hva hun hadde da det var fint mellom dem. Hun trengte ingen ulykke for å vite det. Men det er vel ikke slik han mener det. Han har alltid vært arbeidsom og sprek, og har kunnet ordne opp med så mye, så det å måtte sitte der, er nok et mareritt.

Stillheten mellom dem begynner å bli så krevende at hun trekker pusten og vil finne på noe å si, da de hører at noen går utenfor huset. Og så går ytterdøren opp.

Jens kommer stormende inn, og bak ham kommer bestemoren, Asbjørns mor.

Kvinnen ser fra Gudrun til Asbjørn, og så vokser det frem et smil i ansiktet hennes. – Kor kjekt å sjå deg her, Gudrun. Det er gilt. Hun sender et engstelig blikk mot Asbjørn, men når han sitter der like rolig, er det som om hun endelig klarer å slappe helt av. – No set eg på kaffekjelen, og så tenkjer eg at eg har noko vi kan bita i også.

– De har vel nett hatt både kaker og meire til i selskapet de kjem frå? sier Asbjørn blidt.

Moren ser overrasket på ham, som om slike toner er nye for henne. – Ja, men av det gode får ein aldri nok.

Jens har stilt seg opp tett inntil Gudrun. – Dei hadde ein hund som heiter Mikkel, sier han med strålende blikk.

En hund har de ikke i tunet, så det er alltid stas når de er et sted der en slik en finnes.

– Var det ein stor hund? spør Gudrun.

Jens slår ut med armene. – Kjempestor, sier han.

Bestemoren ler.

– Nå ja, så stor var han vel neppe.

Men Jens hører ikke etter. Han prater bare ivrig om hva hunden hadde gjort. Det var visst litt av en sirkushund dette her.

Asbjørns mor dekker kjapt bordet, selv om Gudrun forsiktig prøver seg med å si at hun må hjem. Det øret hører den gamle slett ikke på.

Selv om Gudrun kjenner på en tristhet, er hun glad for å få enda en stund sammen med Asbjørn. At de kun er venner fra nå av, får være nok siden hun på det viset kan møte ham så mye hun vil. For hun kan vel det?

Da hun går hjemover, er hun på et vis lettere til sinns.

Asbjørn var sliten og skulle hvile, og mor hans fulgte henne ut i døren.

– Eg veit ikkje kva du har gjort for å få ham i tale, men eg er glad for at du har nådd fram til ham. Så kan det bli betre dagar for alle.

Ja, må det bli det. Enkelt vil det ikke bli, men hvem har sagt at livet skal være enkelt? Bare hun får være nær Asbjørn, så ber hun ikke om mer.

Gudrun går fort opp bakken og stopper overrasket da hun får øye på noen utenfor skolestua. Hun venter da ingen.

Hun skynder seg det siste stykket.

